钦定古今图书集成/明伦汇编/氏族典/第344卷 > 《廖用贤尚友录》 > 周瑜
## 钦定古今图书集成/明伦汇编/氏族典/第344卷 > 《廖用贤尚友录》 > 周瑜

按《吴志周瑜传》：“瑜字公瑾，庐江舒人。从祖父景，景子
忠，皆为汉太尉。父异，洛阳令。瑜长壮有姿貌。初，孙坚
兴义兵讨董卓，徙家于舒。坚子策与瑜同年，独相友
善。瑜推道南大宅以舍策，升堂拜母。瑜从父尚为丹
阳太守，瑜往省之。会策将东渡，到历阳，驰书报瑜，瑜
将兵迎策还吴。是岁，建安三年也。授建威中郎将。瑜”
时年二十四，吴中皆呼为“周郎。”五年，策薨，权统事，瑜
以中护军掌众事。十三年春，权讨江夏，瑜为前部大
督。其年九月，曹公入荆州，刘琮举众降。时刘备为曹
公所破，欲引南渡江，与鲁肃遇于当阳，遂共图计，因
进住夏口，遣诸葛亮诣权。权遂遣瑜及程普等与备
并力逆曹公，遇于赤壁。曹军败退，权拜瑜偏将军，领
南郡太守，屯据江陵。是时刘璋为益州牧，外有张鲁
寇侵，瑜乃诣京见权，乞与奋威俱进取蜀。权许之。瑜
还江陵，为行装而道，于巴丘病卒，时年三十六。瑜两
男一女，女配太子登。男循，尚公主，拜骑都尉，有瑜风，
早卒。循弟引，初拜兴业都尉，妻以宗女，授兵千人，屯
公安。黄龙元年，封都乡侯。后以罪徙庐陵郡，病死。瑜
兄子峻，亦以瑜元功为偏将军。